
A Zöld Jövő Környezetvédelmi Egyesület 

2020 évi beszámoló kiegészítő melléklete, szakmai beszámolója
A. ÁLTALÁNOS RÉSZ
1. A szervezet alapadatai, működési formája:

	Statisztikai számjel: 
	19657552 9499 529 01

	Adminisztratív főtevékenység: 
	9499 - M.n.s. egyéb közösségi, társadalmi tevékenység

	Gazdálkodási forma: 
	529 - Egyéb egyesület

	Postacím: 
	1222 Budapest, Villa u. 5.

	Székhely címe: 
	1222 Budapest 22. ker., NAGYTÉTÉNYI U 35.


Alapító okirat kelte: 
1990.03.12.
Bírósági bejegyzés kelte: 
1990.09.12.
Adóigazgatási szám:
19657552-1-43

Bejegyző határozat száma: 
01.PK.63.836/1990/1 (1990.09.12.)
Közhasznú regisztráció hat.sz.:
0100.PK.63.836/23 (2017.05.07.)
Nyilvántartási szám: 
01-02-0002713

Képviselő: 
Dr. Mészáros Péter (jelen beszámoló aláírására jogosult képviselő)

Bankszámlaszám: 
16200106-11613510 MagNet Magyar Közösségi Bank
E-mail:
zoldjovo@zoldjovo.hu 
A Zöld Jövő Környezetvédelmi Egyesület (továbbiakban egyesület, Zöld Jövő) a Tétényi fennsík védet területei, élőhely kezelési feladatait látja el a fővárossal együttműködésben, ehhez kapcsolódóan cserjeirtási, ritkítási akciónapokat, kaszálásokat, bejárásokat szervez a tanösvényen, aminek karbantartását is ellátja. Aktuális helyi környezetvédelmi érintettségű témákban megszólalunk és véleményt mondunk civilek, érdeklődők, az illetékesek bevonásával. Figyelemmel kísértük az aktuális vasútvonal rekonstrukciót, a nagytétényi hulladékudvar, a Rozárium, a Dísznövénykutató rózsakertje fenntartását. Rendszeresen visszatérő programunk az Urbitális majális, a nagytétényi Duna-part madártani bejárása, a Hunyadi sziget látogatása, sorsának figyelése, a Duna-part 2 rekultivációs folyamat, továbbá a budafoki Duna-part áttekintése, a kamaraerdei út rekonstrukciója, a Hűség utcai beépítési folyamat monitorozása. Ezen túl rendszeresen fórumokat, kerekasztal megbeszéléseket tartunk, rendezvényeinkre rendszeresen megjelenő hírlevelünkben hívjuk fel a figyelmet. Nemzeti parktúrákat is szervezünk és aktív szerepet vállalunk az iskolai környezeti nevelésben. Eredményeinkről, aktuális programjainkról honlapunkon adunk információk minden érdeklődő számára: www.zoldjovo.hu. A nyilvántartott, és tagdíjat fizetők száma: 13fő.
2. Közhasznú, közcélú tevékenységünk:

Magyarország helyi önkormányzatairól szóló 2011. évi CLXXXIX. törvény (továbbiakban önkormányzati tv.) 6.§ alapján, mint önszerveződő közösség, lehetőségeink feltárásával és saját erőforrásaink hasznosításával a helyi közművelődési feladatok ellátásáról szóló, a Budafok-Tétény Budapest XXII. kerület Önkormányzatának Képviselő-testülete 4/2013. (II.08.) Ör. számú rendeletében meghatározott közfeladatokat látunk el közvetlenül és közvetve alapszabályunk szerint és a környezet védelmének általános szabályairól szóló 1995. évi LIII. tv. 1.§ (1) és (2) bek.a) - c) pontjaival is összhangban (fenntarthatóság, életminőség javítása stb.), valamint 64.§, továbbá a településfejlesztésről és a területrendezésről szóló 1996.évi XXI. tv. 25.§-ának a nyilvánosságra és társadalmi részvételre vonatkozó szabályait is érvényesítve.

	2.1. A Zöld Jövő ellátja a „a település környezeti, természeti, kulturális, közösségi értékeinek közismertté tételét helytörténeti, településismertető kiadványok megjelentetésével, kiállítások szervezésével; a lokálpatriotizmus erősítésének érdekében a helyi értékeket védő, gazdagító összefogások ösztönzését” (Ör. 3.§ 12. pont) közvetlenül és más civil szervezetekkel együttműködve.

2020-ban is több bejárást tartottunk. .

	2.2 Az egyesület közvetlenül és rendszeresen foglalkozik a település harmonikus fejlesztésével, sajátos arculatának megőrzésével, az értékek felkutatásával és ápolásával, esztétikus lakókörnyezet kialakításával (Ör. 3.§ 12. pont), összhangban a környezet védelmének általános szabályairól szóló 1995. évi LIII. tv. 1.§ (1) és (2) bek.a) - c) pontjaival is (fenntarthatóság, életminőség javítása stb.) és 64.§, továbbá a településfejlesztésről és a területrendezésről szóló 1996.évi XXI. tv. 25.§-ának a nyilvánosságra és társadalmi részvételre vonatkozó szabályaival is.

Folytattuk - a Fővárosi Környezetvédelmi Alap támogatásával - a Tétényi fennsík élőhely-rekonstrukcióját és törekedtünk arra, hogy felhívjuk az új generációk figyelmét erre az értékünkre. 

A Fővárosnál a Környezetvédelmi Alaptól 2.534 e Ft támogatást kaptunk 2020-ban. 

	2.3. A Zöld Jövő közvetlenül és közvetve részt vesz a helyi hagyományokon alapuló rendezvények megszervezésében [pl. környezetvédelmi versenyek, közreműködés más civil szervezetek által szervezett ilyen jellegű programokban] (Ör. 3.§ 15. pont)


Az egyesület jelenleg vállalkozási tevékenységet nem végez. A szervezet közhasznúságáról a 77.Pk.63.836/23 sz. végzésben döntött a Fővárosi Törvényszék.

Az egyesület elnöksége: 

Elnök:
dr. Mészáros Péter

Örökös tiszteletbeli alelnök: 
dr. Kékesi Olga
Tagok: 
Bogó Ágnes

Firisz Sándorné


Tamás Györgyné

 
Tímár Géza


Varga Zsuzsa

3. A könyvvezetés módja, a beszámoló formája:

Az egyesület 2020-ban, mint közhasznú egyéb szervezet a számviteli törvény szerinti egyéb szervezetek éves beszámoló készítésének és könyvvezetési kötelezettségének sajátosságairól szóló 479/2017. (XII.28.) Korm. rendelet (amelyet a jelen beszámoló elkészítését szabályozó, a számvitelről szóló 2000. évi C. törvény 178. §-ának (1) bek. c) pontjában kapott felhatalmazás alapján rendelt el a Kormány) alapján vezette könyveit és készítette el 2020. évi beszámolóját. Az egyesület könyvelését a kettős könyvvitel szabályai szerint vezette. 

Az üzleti év azonos a naptári évvel, ennek megfelelően a mérleg fordulónapja december 31. A mérlegkészítés ideje: február 28. A beszámoló formája: közhasznú egyszerűsített éves beszámoló.

A Zöld Jövő, mint közhasznú egyéb szervezet közhasznú egyszerűsített éves beszámolóját a hivatkozott rendelet melléklete szerinti mérleg és eredménykimutatás előírt tagolásának megfelelően készíti el. A beszámoló tartalmazza továbbá az előírt tájékoztató adatokat is. Az alapítvány az üzleti évről a törvény szerinti kiegészítő mellékletet is készít (cash-flow kimutatás nélkül). Jelen kiegészítő melléklet tartalmazza továbbá a tárgyidőszaki szakmai tevékenységet is. A közhasznúsági mellékletet pedig a törvényi előírásoknak megfelelően letétbe helyezi.
4. Az alkalmazott értékelési eljárások:

A mérleg egyes tételeinek értékelése a számviteli politika előírásainak megfelelően történik. 

5. Pénzügyi, vagyoni helyzet, kapott támogatások részletezése, a vagyon felhasználásával kapcsolatos kimutatás:
Az egyesület 2020. december 31-én 2.221 eFt mérlegfőösszeggel készítette el mérlegét (az előző évi érték 1.860 eFt volt). Eszközei 0 nyilvántartási értékű tárgyi eszközökben (információs tábla), készletekben (könyv, könyvi értéke 326 eFt) és pénzeszközökben (1.895 eFt) vannak. Az egyesület nem szerzett be tárgyi eszközt 2020-ban, az elszámolt értékcsökkenés 6 eFt volt. Követelése nincs a fordulónapon. 

A saját tőke értéke 1.815 eFt. Kötelezettsége a fordulónapon nem volt. 406 eFt passzív időbeli elhatárolást tart nyilván az egyesület. Ez 238 eFt bevétel elhatárolás (a kapott támogatást csak 2021-ben használja fel az egyesület) és 168 eFt ráfordítás elhatárolást tartalmaz (a tárgyévet érintő számviteli szolgáltatásról a számlát csak 2021-ben kapta meg az egyesület).
Az egyesület a központi költségvetéstől, illetve alrendszereitől 2020-ban kapott támogatást. A Fővárosi Környezetvédelmi Alaptól 2.534 Ft-ot kaptunk a Tétényi fennsíkon folytatandó kezelési, élőhely rekonstrukciós munkák támogatására, (a kapcsolódó önrész fedezésére is kaptunk támogatást). 
Az szja 1%-os felajánlások összege 2020-ban 53.137 Ft volt. A Fitolandtól 561 eFt-ot és magánszemélytől (elősorban a jubileumi kiadványunkhoz) kaptunk további 354 eFt-ot céljaink megvalósítására. Ezen felül tagdíjbevételeink voltak (28 eFt). Egyesületünk felkarolta a magánszemélyek által indított „10 millió Fa Kezdeményezés" című projektet. A projekttel az a célunk, hogy hozzájáruljunk a klímavédelemhez, amihez a mi eszközünk a fák telepítése, amelyek növekedésük során folyamatosan kötik meg a széndioxidot, csökkentve a légkörben az üvegházhatású gázok szintjét. A fák széndioxid (CO2) megkötő képességére építve védjük a Föld klímáját, de a telepített fáink egyúttal árnyékot vetve, párologtatva, port megkötve a mikroklímánkat, közérzetünket is javítják. A projekt egyik szlogenje: „a fák a mi zöld szabadtéri klímaberendezéseink”. A projektre érkező támogatásokból 60 eFt-ot használtunk fel a tárgyévben és 90 eFt még az időbeli elhatárolások között van. A projekt keretében vállaltuk az adminisztrációs feladatok ellátását (számlák kifizetése, projekt nyilvántartása). 
2020-ban – az előző évek gyakorlatától eltérően- a beszámolóban nem, de itt a kiegészítő mellékletben bemutatjuk a tagok és mások önkéntes munkájának ellenértékét. 2020-ban ez 14 fő egészéves munkáját jelenti 888 munkaórával (az óradíjat a civil szervezetek gazdálkodása, az adománygyűjtés és a közhasznúság egyes kérdéseiről szóló 350/2011 (XII.30.) Korm.sz. rendelet 4.§ (5) bek. által meghatározott óradíjjal számoltunk: „a közérdekű önkéntes tevékenységről szóló törvény szerinti önkéntes munka egy órára jutó értékének számításánál a mindenkori kötelező legkisebb havi munkabér százhatvanad részét kell figyelembe venni”). Az önkéntesek által végzett munka kalkulált értéke így 894 eFt volt 2020-ban.
Az összehasonlíthatóság érdekében a bevételeket és ráfordításokat mind a tárgyévre, mind az előző évre vonatkozóan az önkéntes munka kalkulált értéke nélkül mutatjuk ki. 2020-ban sz összes bevétel 3.713 eFt volt (előző évben 3.037 eFt) a számviteli beszámolóban, a költségek és ráfordítások összege pedig 3.372 eFt-ot (2019-ben 3.033 eFt), így a tárgyévi eredmény 341 eFt. 

Eredménykimutatás 2020
	 
	A tétel megnevezése
	Előző éve
	Vállalkozási tevékenység
	Tárgyév

	Értékesítés nettó árbevétele
	0   
	 
	0   

	Egyéb bevételek
	3 534   
	 
	3 711   

	ebből támogatások
	2 995   
	 
	3 683   

	   tagdíj
	40   
	 
	28   

	   támogatások
	2 103   
	 
	3 145   

	   adományok
	892   
	 
	915   

	   önkéntes munka ellenértéke
	499   
	 
	0   

	Pénzügyi műveletek bevételei
	2   
	 
	2   

	Összes bevétel (1+/-2+3+4)
	3 536   
	 
	3 713   

	  ebből: közhasznú tevékenység bevételei
	3 536   
	 
	3 713   

	Anyagjellegű ráfordítások
	2 978   
	 
	2 716   

	Személyi jellegű ráfordítások
	503   
	 
	650   

	   ebből: vezető tisztségviselők juttatásai
	0   
	 
	0   

	Értékcsökkenési leírás
	51   
	 
	6   

	Egyéb ráfordítások
	 
	 
	0   

	Pénzügyi műveletek ráfordításai
	 
	 
	0   

	Összes ráfordítás (5+6+7+8+9)
	3 532   
	 
	3 372   

	  ebből: közhasznú tevékenység ráfordításai
	3 532   
	 
	3 372   

	Adózás előtti eredmény ( A-B)
	4   
	 
	341   

	Adófizetési kötelezettség
	0   
	 
	0   

	Tárgyévi eredmény (C-I-D)
	4   
	 
	341  


A 2020-ban kapott támogatások (amelyeket céljaink megvalósítására kaptunk) részletezése, ebből a költségvetési támogatást dőlt betűvel jelöltük:

	Adományozó, támogató neve
	Adomány, támogatás összege (eFt)

	Fővárosi Önkormányzat
	2 534

	Magántámogatások (cég is), adományok
	915

	NEA (NEA-TF-20-EG-0221)*
	121

	„10 millió Fa Kezdeményezés"
	60

	Szja 1%
	53

	Összesen
	3 683


* A NEA-tól 2020-ban 200 eFt támogatást kaptunk meg, de ebből a tárgyévben csak 52 eFt-ot használtunk fel, 148 eFt-ot csak 2021-ben, ezért ez az összeg az időbeli elhatárolások között szerepelt, ugyanakkor a NEA-TF-19-EG-0144 számú NEA- támogatásból 2020-ban használtunk fel 69 eFt-ot, így a 2020. évi NEA-támogatás felhasznált értéke összesen 121 eFt. 
Az egyesület tárgyévi közhasznú eredménye 341 eFt.

B. SPECIFIKUS RÉSZ

A társasági adót az egyesület 2020-ban sem fizet (nem volt vállalkozási tevékenysége). 

Iparűzési adófizetési kötelezettsége sincs.

C. TÁJÉKOZTATÓ RÉSZ

Az egyesületnek alkalmazottja nem volt 2020-ban sem. 
A személyi jellegű egyéb kifizetések között a 2020-ban kiadott könyvajándék szerepel 650 eFt összegben. Előző évben még a reprezentáción felül az önkéntes munka ellenértékét is itt mutattuk ki.

A fent említetten túl központi költségvetési szervtől, elkülönített állami pénzalaptól, helyi önkormányzattól, a települési önkormányzatok társulásától és mindezek szerveitől támogatást nem kaptunk.
A cél szerinti juttatások kimutatása:

Az egyesület cél szerinti juttatást nem adott 2020-ban.

A közhasznú szervezet vezető tisztségviselőinek nyújtott juttatások értéke, illetve összege:

A Zöld Jövő vezető tisztségviselőinek juttatást, támogatást nem adott. 

A Zöld Jövő célja és az általa végzett közhasznú tevékenységek, eredmények, különös tekintettel a 2020. évi közhasznú tevékenységekre:

A rendszerváltás évei számos, addig elpalástolt, tiltott, nem kezelt, vagy szóba sem került környezeti kérdést hoztak felszínre. Ezekből jó néhány a XXII. kerületben is összejött 1989-ben. Az ezekkel kapcsolatos mozgásoknak, megnyilvánulásoknak adott integráló szervezeti keretet a Zöld Jövő, amely előbb 1989-ben társadalmi tanácsként, majd 1990 tavaszától egyesületként lépett a zöld mozgalmak körébe.
Az első évek a klasszikus mozgalmi korszakot jelentették, akciókkal, tiltakozásokkal, nyilvános fellépésekkel, tömegek megmozgatásával. A Zöld Jövő tevékenysége, a figyelemfelhívás, az elvégeztetett mérések nagyban hozzájárultak a Metallochemia 1990. évi májusi bezárásához. Jelentős szerepünk volt abban, hogy a kerület és a térség két nagy szennyezett góca, a nagytétényi nehézfém szennyezés, a Metallochemia volt telephelye, a kapcsolódó lakóterületek és a budatétényi gáztisztító massza lerakások ügyei, projektjei sikerrel lefolytak az elmúlt években, és az érintett területek mentesítésre kerültek.

Aktívak voltunk az M0 nyomvonala témájában is, valamint a zajvédőfal szorgalmazásában mind az autópálya mind a vasút mentén és erdősáv is telepítésre került. Alternatív javaslatainkkal máig részt veszünk a nagytétényi rehabilitáció amúgy meglehetősen elhúzódó előkészítésében.

Már megalakulásunkkor felhívtuk a figyelmet a térség két kiemelkedő természeti kincsére, a Háros-szigetre és a Tétényi fennsíkra, egyben javasoltuk védetté nyilvánításukat. Hosszú küzdelem után ez a Háros sziget, a „fővárosi őserdő” esetében 1993-ra sikerült, a terület országos, kiemelt védettséget kapott. A 90-es évek elején nem kevés munkával és anyagi ráfordítással felgyorsítottuk a szigeten és a fennsíkon végzett ökológiai vizsgálatokat, amelyek rendszerezése 1996-ban vezetett a Cserépfalvinál megjelent Természeti kincsek Dél-Budán c. kiadványunkhoz. A Tétényi fennsíkon a tulajdonosok – Honvédség, önkormányzatok, gazdálkodó szervek – érdekei sokáig gátat jelentettek a védettségnek, de hosszú küzdelem, lobby munka után 1999 júniusában elértük, hogy a fennsík fővároshoz tartozó mintegy 115 hektáros területe helyi, fővárosi védettséget kapjon. Az azóta eltelt időszakban részben pályázati projektek keretében, részben a Fővárossal kialakult együttműködés keretében folytatjuk a Tétényi fennsík kezelését, élőhely rekonstrukcióját, biológiai monitoringozását. Füzetes, karós tanösvényt alakítottunk ki, és rendszeres bejárásokat, tudatformáló akciókat tartunk a területen. A Fővárossal együttműködésben felmértük a védelemre még érdemes területeket a fennsíkon és a Duna parton és erre vonatkozó javaslatokat nyújtottunk be.

A 2020-as karantén időszakban feldolgoztuk elmúlt évtizedeinket, a nagytétényi rehabilitáció 30 éve dokumentumait gyűjtöttük össze, és többen leírták a résztvevők közül emlékeiket, tapasztalataikat. A dokumentum gyűjtemény digitálisan, majd könyv alakban kerül dokumentálásra. Ugyancsak egyfajta emlékírás formájában leírtuk a Zöld Jövő elmúlt harminc évét, az 1989-es alakulástól napjainkig. A tavaszi időszakban szerkesztettük és júniusra meg is jelent a Tétényi-fennsík védelme húsz évét átfogó könyvünk, a „Lepkék és Boroszlánok”, a fővárosi környezetvédelmi alap támogatás keretében. A könyv összefoglalja az elmúlt húsz évet, a fennsík értékei alakulását, nagyszámú szép képpel illusztrálva. Ezt 750 példányban adtuk ki, és juttattuk el célirányosan a térség önkormányzatai, iskolái, könyvtárai, civil szervezetei számára. Amint lehetővé vált bejárásokat is tartottunk a területen, majd szeptemberben bemutatót is tartottunk a szerzők részvételével.

Ősszel a nyitás rövid időszakában sétát szerveztünk a Soroksári botanikus kertbe tagjaink és az érdeklődők számára. Áttekintettük egy alkalommal a helyiekkel a rózsavölgyi Pék utcai egykori homokbánya területe helyzetét, javaslatainkat eljuttatva az illetékeseknek. Őszi üléseinken egyebek mellett vendégül láttuk az helyi környezetvédelmi díjas Pálmai Gyöngyi tanárnőt, és az önkormányzati bizottsági tagokkal áttekintettük a klímavédelmi cselekvési tervet. A nagytétényi Duna parton áttekintettük a tervezett kerékpárút nyomvonala helyzetét, és már a téli időszakban felvettük ismét a kapcsolatot a fennsík mentén húzódó Memento parkkal, a későbbi együttműködés lehetőségei kapcsán.

2021 februárjában megtartottuk a hagyományos élőhely kezelési akciónapot a Madártani Egyesülettel együttműködésben a Tétényi-fennsíkon. Ezúttal ismét a felső területen, a Kamaraerdei út és a Mechanikai művek közötti értékes gyeprétek kezelését folytattuk, a terjedő fenyőket ritkítottuk, melyben a Fitoland és a Főkert voltak a partnerek, a számos önkéntes mellett.

Jelen projektünk keretében kiadtuk a Budatétényi hírlevelet, beszámolva az elmúlt hónapok eseményeiről, és a helyi polgári kör híreiről, terveiről.

Egyéb, környezeti nevelési programjaink mellett kapcsolatban állunk a helyi iskolákkal, ahol alkalmanként órákat, beszélgetéseket tartunk a gyerekekkel helyi és azon túlmutató környezeti kérdésekről, ez a járványhelyzet miatt 2020-ban csak korlátozottan valósult meg. Ugyanez vonatkozik a korábban rendszeresen tartott tematikus fórumokra, városrendezés, közlekedés, természetvédelem, klímaváltozás és élelmiszer biztonság témakörökben.

Budapest, 2021. május 10.

…………………………………………………….

Dr Mészáros Péter

